ບັນດາຜູ້ນໍາພັກຕ່າງໆຂອງກຣີສ ສືບຕໍ່ທໍາການເຈລະຈາ ເລື້ອງການຕັ້ງລັດຖະບານຊົ່ວຄາວ
ບັນດາຜູນໍາພັກຂອງກຣີສ ສືບຕໍ່ທໍາການເຈລະຈາກັນ ເລື້ອງການປະກອບ ຄະນະລັດຖະບານຮັກສາການຊົ່ວຄາວຂຶ້ນ.
ບັນດາຜູ້ນໍາພັກຕ່າງໆຂອງກຣີສສືບຕໍ່ທໍາການເຈລະຈາກັນໃນວັນອັງຄານມື້ນີ້ ໃນ ຄວາມພະຍາຍາມເພື່ອປະກອບຄະນະລັດຖະບານຮັກສາການຊົ່ວຄາວຂຶ້ນ ພວກ ລັດຖະມົນຕີການເງິນຂອງສະຫະພາບຢູໂຣບຫລື ອີຢູ ກໍາລັງລໍຖ້າໃຫ້ກຣີສປະກອບ ຄະນະລັດຖະບານໃໝ່ຂຶ້ນ ກ່ອນຈະຕັດສິນໃຈວ່າ ຈະມອບເງິນງວດໃໝ່ຈາກກອງທຶນ ຊ່ອຍກູ້ໜີ້ສິນທີ່ໄດ້ອະນຸມັດໄປແລ້ວນັ້ນ ໃຫ້ກຣີສ ຫລືບໍ່? ພວກລັດຖະມົນຕີການເງິນຂອງອີຢູ ໄດ້ປະຊຸມກັນໃນຄືນວັນຈັນວານນີ້ທີ່ກຸງ Brus sels ເພື່ອພິຈາລະນາເງິນຊ່ອຍກູ້ໜີ້ສິນຈໍານວນ 11 ຕື້ໂດລາແກ່ກຣີສນັ້ນ ແລະໄດ້ ຕັດສິນໃຈລໍຖ້າຟັງ ການແກ້ໄຂລະຫວ່າງທ່ານ George Papandreou ນາຍົກລັດ ຖະມົນຕີກຣີສ ແລະຜູ້ນໍາຝ່າຍຄ້ານ ທ່ານ Antonis Samaras ກ່ຽວກັບການປະ ກອບຄະນະລັດຖະ ບານຮັກສາການຊົ່ວຄາວ ແລະຄໍາໝັ້ນໝາຍຕໍ່ຂໍ້ຕົກລົງຊ່ອຍກູ້ ໜີສິ້ນຂອງກຣີສນັ້ນ ຄວາມພະຍາຍາມຂອງນັກການເມືອງກຣີສ 2 ທ່ານເພື່ອເລືອກເອົານາຍົກລັດຖະມົນ ຕີຮັກສາການຊົ່ວຄາວ ແມ່ນດໍາເນີນໄປຊ້າກວ່າທີ່ໄດ້ຄາດຫວັງກັນໄວ້ ອະດີດຮອງປະ ທານທະນາຄານກາງຂອງອີຢູ ທ່ານ Lucas Papademos ໄດ້ໂຜ່ໂຕຂຶ້ນມາເປັນຜູ້ ທີ່ອາດຈະໄດ້ດໍາລົງຕໍາແໜ່ງນັ້ນ ແຕ່ຍັງບໍ່ທັນມີການຕັດສິນໃຈໃນເລື້ອງນີ້ເທື່ອ ທ່ານ Papandreou ກໍາລັງກ້າວຈາກຕໍາແໜ່ງເພື່ອໃຫ້ມີການຈັດຕັ້ງຄະນະລັດຖະ ບານຮັກສາການຊົ່ວຄາວຂຶ້ນມາ ຫລັງຈາກໄດ້ຖອນຄໍາຮຽກຮ້ອງຂອງທ່ານເມື່ອສັບປະ ດາແລ້ວນີ້ ໃຫ້ມີການລົງປະຊາມະຕິກ່ຽວກັບແຜນການຊ່ວຍກູ້ໜີ້ສິນຂອງອີຢູ ເພື່ອຊ່ອຍ ແກ້ໄຂວິກິດການດ້ານການເງິນຂອງກຣີສນັ້ນ ທີ່ກຸງວໍຊິງຕັນ ທໍານຽບຂາວກ່າວວ່າ ຕົນ ສະແດງຄວາມຍິນດີນໍາຄວາມເຫັນດີນໍາກັນຂອງຊາວກຣີສໃນການຈັດຕັ້ງຄະນະລັດຖະ ບານໃໝ່ຂຶ້ນມາ ແລະຮຽກຮ້ອງໃຫ້ມີການຈັດຕັ້ງປະຕິບັດການປະຕິຮູບດ້ານການເງິນ ໂດຍໄວ ໃນຂະນະດຽວກັນ ຄວາມເປັນຫ່ວງກັງວົນອັນໃໝ່ກ່ຽວກັບໜີ້ສິນຂອງຢູໂຣບກໍາລັງໂຜ່ ໂຕຂຶ້ນມາຢ່າງໄວໃນປະເທດອີຕາລີ ຊຶ່ງເປັນເສດຖະກິດທີ່ໃຫຍ່ອັນດັບສາມຂອງອີຢູ ຮອງຈາກເຢຍຣະມັນແລະຝຣັ່ງ ຄ່າກູ້ຢືມເງິນຂອງອີຕາລີໄດ້ເພີ່ມຂຶ້ນເປັນເກືອບ 7 ເປີ ເຊັນ ໃກ້ລະດັບທີ່ບໍ່ສາມາດປ່ອຍໃຫ້ມີຕໍ່ໄປໄດ້ ທີ່ໄດ້ບັງຄັບໃຫ້ກຣີສ, Ireland ແລະ Potugal ຕ້ອງໄດ້ຮ້ອງຂໍເອົາການຊ່ວຍກອບກູ້ໜີ້ສິນຈາກນາໆຊາດໃນໄລຍະປີເຄິ່ງ ຜ່ານມາ ນາຍົກລັດຖະມົນຕີອີຕາລີ ທ່ານ Silvio Berlusconi ກໍກໍາລັງຖືກກົດດັນຫລາຍຂຶ້ນ ເລື້ອຍໆ ໃຫ້ລາອອກຈາກຕໍາແໜ່ງ ຊຶ່ງພາໃຫ້ຖານະການມີສຽງສ່ວນຫລາຍໃນສະພາ ຂອງພັກຂອງທ່ານຕົກຢູ່ໃນອັນຕະລາຍ ການລົງມະຕິສໍາຄັນກ່ຽວກັບການເງິນຂອງ ລັດຖະບານອີຕາລີ ກໍານົດຈະມີຂຶ້ນໃນວັນອັງຄານມື້ນີ້ ໂດຍທີ່ພວກຝ່າຍຄ້ານ ພະຍາ ຍາມຈະເອົາເລື້ອງນີ້ເປັນການລົງມະຕິບໍ່ໄວ້ວາງໃຈນາຍົກລັດຖະມົນຕີ